text: Grænseforening: Husk 1864!
  25 maj 2013 kl. 07.44
  Hele Europa kan lære af den dansk-tyske krig i 1864, mener Grænseforeningen.
  Grænseforeningen holder i dag sendemandsmøde i Vingstedcentret ved Vejle.
  Et af temaerne er krigen i 1864.
  - 150-året for krigen i 1864 er ikke blot en national begivenhed. Det er også en international. Ikke bare i den umiddelbare dansk-tyske sammenhæng, men også ud i en bredere europæisk historie. Krigen i 1864 ? og dens årsager ? er en vigtig lære for nutidige generationer og en vigtig begivenhed at huske i hele Europa, siger Finn Slumstrup, formand for Grænseforeningen.
  - I 1864 var det dansk-tyske grænseland Europas brændpunkt. Tysk og dansk nationalisme stod over for hinanden. Bismarck vandt krigen og fik det rygstød, som førte til dannelsen af det tyske kejserrige, som igen førte til først 1. verdenskrig og 2. verdenskrig. I dag, 149 år senere, står man nu sammen i det dansk-tyske grænseland. Enhver form for gentagelser skal undgås i fremtiden. Derfor er historisk bevidsthed for de unge generationer helt og aldeles afgørende, mener Finn Slumstrup.
  Grænseforeningen blev stiftet i 1920 og har i dag ca. 15.000 medlemmer og 70 lokalforeninger fordelt i hele landet.
  